**PRAVILNIK NAGRADNOG NATJEČAJA 18.12 – 22.12.2024.**

**Opće odredbe**

**Članak 1.**

Ovim se Pravilnikom određuju uvjeti i način održavanja nagradnog natječaja (dalje u tekstu: „natječaj“).

Svrha i cilj natječaja jest nagrađivanje pratitelja na društvenim mrežama, uz izbor najkreativnije objave na temu blagdanske rime s upotrebom riječi kava, izraženu kroz pisanje kreativnih postova.

Trajanje natječaja je od 18.12.2024. u 10:00 sati do 22.12.2024. u 23:59 sati.

Mjesto održavanja natječaja su društvene mreže tvrtke Julius Meinl Bonfanti d.o.o.; Facebook: Julius Meinl (@JuliusMeinlCroatia) i Instagram: juliusmeinlhrvatska.

**Organizator**

**Članak 2.**

Organizator natječaja je trgovačko društvo Julius Meinl Bonfanti d.o.o., Savska ulica 55, Samoborski Otok, Samobor, OIB: 39546130894, upisano u sudski registar Trgovačkog suda u Zagrebu, MBS: 080316206.

**Pravo sudjelovanja u natječaju**

**Članak 3.**

Sudjelovanje u natječaju je dobrovoljno i besplatno.

Svaki sudionik ima pravo sudjelovati u natječaju samo jednom.

Pravo prijave na natječaj imaju sve punoljetne i potpuno poslovno sposobne fizičke osobe.

U natječaju ne mogu sudjelovati zaposlenici Organizatora, uključenih agencija i ugostiteljskih objekata s popisa, kao niti članovi obitelji tih zaposlenika (roditelji, djeca, braća i sestre, bračni i izvanbračni drugovi).

**Način sudjelovanja i tijek natječaja**

**Članak 4.**

U komentaru objave, kojom se označava nagradni natječaj, sudionici natječaja iskazuju kreativnost.

Objavom u komentaru, kako je navedeno u prethodnom stavku, sudionici natječaja daju privolu za prikupljanje i obradu osobnih podataka, sve sukladno GDPR, odnosno Uredbi (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (Tekst značajan za EGP).

**Članak 5.**

Organizator zadržava pravo, u bilo kojoj fazi natječaja, diskvalificirati bilo koju objavu u sljedećim slučajevima:

* Ako sadržaj objave, po ocjeni Organizatora, poziva na nasilje, mržnju ili diskriminaciju usmjerenu prema skupini ljudi ili pripadniku skupine zbog njihove rasne, vjerske, nacionalne ili etničke pripadnosti, jezika, podrijetla, boje kože, spola, spolnog opredjeljenja, rodnog identiteta, invaliditeta ili kakvih drugih osobina;
* Ako je sadržaj objave, po ocjeni Organizatora, zlonamjerne, klevetničke, opscene, pornografske, vulgarne, rasističke ili ksenofobne naravi;
* Ako sadržaj objave, po ocjeni Organizatora, predstavlja poticanje na počinjenje kaznenog djela;
* Ako sadržaj objave, po saznanju i ocjeni Organizatora, nije izvorni tekst sudionika, već predstavlja kršenje autorskih i srodnih prava pravog autora objave.

**Postupak ocjenjivanja i nagrađivanja**

**Članak 6.**

Natječaj traje 110 sati. Najkreativnije objave biraju se i objavljuju na dan 23.12.2024.

Žiri će izabrati po 3 najkreativnije objave na obje društvene mreže (Facebook i Instagram), i to prema kriteriju umjetničke vrijednosti s naglaskom na kvalitetu objava i cjelokupnog dojma.

Žiri iz stavke 2. sastoji se od tri predstavnika Organizatora.

Nagradni natječaj sastoji se od 2 glavne nagrade (jedna za Facebook i jedna za Instagram), te 4 utješne nagrade (dvije za Facebook i dvije za Instagram).

Glavna nagrada se sastoji od Julius Meinl Starter paketa u kojem se nalazi Pinta aparat za kapsule, 50 kapsula i 2 Red thun espresso šalice.

Utješna nagrada se sastoji od Julius Meinl mljevene kave Buonaroma 220 g, Julius Meinl mljevene kave Moka Espresso 220 g te jednog pakiranja čaja Julius Meinl Big Bag voćni mix (20 pojedinačnih vrećica).

Slanjem poklon paketa preporučenom dostavom, Organizator je ispunio svoju obvezu u pogledu isporuke nagrada. Organizator ne snosi bilo kakvu odgovornost za bilo koju vrstu i narav štete koja bi mogla nastati pobjednicima natječaja, a vezano uz dostavu poklon paketa, i to primjerice, ali ne ograničavajući se na: nedostava ili neuredna dostava poklon paketa, štete i oštećenja poklon paketa nastali u procesu dostave poklon paketa pobjednicima natječaja od strane dostavne službe.

Nagrada je neprenosiva, ne može se mijenjati za novac te može biti dodijeljena samo ona nagrada koja je navedena u ovom članku.

Ako se kontaktirani pobjednici ne odazove pozivu Organizatora u roku od 36 sati od pokušaja uspostave poziva/poruka, Organizator nije obvezan isporučiti nagrade dobitnicima.

**Privola za prikupljanje i obradu osobnih podataka**

**Članak 7.**

Stavljanjem objave u komentaru ispod objave o nagradnom natječaju, dakle sudjelovanjem u natječaju, sudionici daju dobrovoljnu i izričitu privolu kojom informirano i nedvosmisleno daju pristanak za prikupljanje i obradu svojih osobnih podataka, i to u svrhu provođenja natječaja, daljnjeg informiranja javnosti o tijeku i rezultatima natječaja te u svrhu marketinške promocije Organizatora i drugih članova Julius Meinl grupe. Podnošenjem prijave prijavitelji izričito pristaju i na objavu fotografija i/ili bilo kojeg video materijala s natječaja uz naznaku njihovih osobnih podataka (uključujući fotografije i/ili video lica, kao i uratka s natječaja), i to na bilo kojem mediju, uključujući svaki oblik reprodukcije, bez teritorijalnog, vremenskog i/ili jezičnog ograničenja objava, a sve to za potrebe cijele Julius Meinl grupe. Sudionici se također odriču ostvarivanja bilo kakvih prava po osnovi objave spomenutog foto i/ili video materijala. Sudjelovanjem u natječaju sudionici izričito izjavljuju kako se opisano postupanje s njihovim osobnim podacima neće smatrati povredom osobnih podataka.

Voditelj obrade osobnih podataka je Organizator. Osobni podaci sudionika bit će pohranjeni 3 godine od dana provedbe natječaja te će nakon isteka ovog roka biti uništeni, osim podataka o pobjednicima na svakoj od razina natječaja, kako je opisano u ovom Pravilniku. Ovi se podaci prikupljaju i obrađuju prema svim primjenjivim pravilima o zaštiti osobnih podataka, isključivo za potrebe provedbe natječaja, informiranja javnosti o tijeku i rezultatima natječaja te u svrhu marketinške promocije Organizatora i drugih članova Julius Meinl grupe, kao i u svrhu poštivanja zakonskih obveza Organizatora. Organizator zadržava pravo prijenosa osobnih podataka na druge članove Julius Meinl grupe, kao i na Izvršitelja obrade osobnih podataka. Sudionik može od Organizatora kao voditelja obrade zatražiti pristup osobnim podacima i ispravak ili brisanje osobnih podataka ili ograničavanje obrade koji se odnose na ispitanika ili uložiti prigovor na obradu ovih podataka. Sudionik ima pravo povući ovu privolu.

**Autorska i druga srodna prava**

**Članak 8.**

Objavljivanjem objava u komentaru ispod objave o nagradnom natječaju, dakle sudjelovanjem u natječaju, sudionici izričito izjavljuju da su upravo oni autori objave te da predmetna objava ne krši autorska i srodna prava bilo koje treće osobe.

Objavljivanjem objave u komentaru ispod objave o nagradnom natječaju, dakle sudjelovanjem u natječaju, sudionici daju dobrovoljno, izričito i neopozivo pravo Organizatoru da koristi bilo kakav prikaz djela cijele ili dijela objave sudionika koji je predan na način propisan ovim Pravilnikom te koji sudjeluje u natječaju, u vremenski i teritorijalno neograničenom opsegu, i to kako u pogledu objave na Facebooku, Instagramu i drugim društvenim mrežama te web stranici Organizatora i drugih društava Julius Meinl grupe, reproduciranja, distribucije, priopćavanja javnosti, prerade, prijenosa, korištenja kao znak razlikovanja, i to bez ikakvih ograničenja s obzirom na svrhu, prostor i vrijeme, bez obveze isplate ikakve naknade.

**Završne odredbe**

**Članak 9.**

U slučaju spora između sudionika i Organizatora vezanog uz održavanje natječaja, strane se obvezuju pokušati spor riješiti medijacijom.

U nemogućnosti rješavanja spora iz stavka 1. mirnim putem, bit će nadležan stvarno nadležni sud u Zagrebu.

U slučaju više sile, Organizator ima pravo prekinuti ili otkazati natječaj.

**Članak 10.**

Ovaj Pravilnik je objavljen na web stranici društva Julius Meinl Bonfanti d.o.o., link: <https://juliusmeinl.com/hr/dokumenti>.

Sudjelovanjem na natječaju, sudionik izričito potvrđuje da je upoznat s odredbama ovog Pravilnika te da se s istima u potpunosti slaže.